ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินงานของบริษัทฯ ประกอบด้วยปัจจัยภายนอก ได้แก่
ทรัพยากรน้ำ นโยบายรัฐบาล และราคาน้ำมันที่เพิ่มขึ้น สำหรับปัจจัยภายใน ได้แก่
โครงการที่เกี่ยวกับระบบท่อส่งน้ำและการลงทุนเพิ่มเติมของบริษัทฯ ซึ่งมีรายละเอียดดังนี้

1.  ด้านนโยบายของรัฐบาลและหน่วยงานราชการที่เกี่ยวข้อง

การเพิ่มสัดส่วนการถือหุ้นของภาคเอกชน ทำให้บริษัทฯ พ้นสภาพการเป็นรัฐวิสาหกิจ ดังนั้น
ความไม่แน่นอนของนโยบายของหน่วยงานราชการต่าง ๆ ที่เกี่ยวข้องกับการดำเนินงานของบริษัทฯ
อาจมีผลกระทบต่อบริษัทฯ อาทิ
ความเสี่ยงในการที่หน่วยงานราชการจะไม่ให้อนุญาตหรือไม่ต่ออายุการอนุญาต
การขออนุญาตวางท่อส่งน้ำในพื้นที่ของหน่วยงานราชการ ได้แก่
กรมทางหลวงและองค์การปกครองส่วนท้องถิ่น เป็นต้น อย่างไรก็ดี บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ ก็เป็นไปตามมติคณะรัฐตรี
ในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

2.  การอนุญาตให้ใช้น้ำจากอ่างเก็บน้ำของกรมชลประทาน

ในส่วนปัจจัยความเสี่ยงที่จะไม่ได้รับอนุญาตให้ใช้น้ำจากกรมชลประทานซึ่งเป็นแหล่งน้ำดิบส่วนใหญ่ของบริษัทฯ
ประมาณร้อยละ 70 ของแหล่งน้ำทั้งหมดนั้น ปัจจุบัน บริษัทฯ
ได้รับหนังสืออนุญาตให้ใช้น้ำดิบจากอ่างเก็บน้ำหนองค้อ อ่างเก็บน้ำดอกกราย
และอ่างเก็บน้ำหนองปลาไหล ของกรมชลประทาน โดยมีระยะเวลา 5 ปี ซึ่งบริษัทฯ
สามารถขอต่ออายุหนังสืออนุญาตได้โดยทำหนังสือไปยังกรมชลประทานก่อนหมดอายุไม่น้อยกว่า 30
วัน ทั้งนี้ กรมชลประทานได้มีหนังสือลงวันที่ 14 มีนาคม 2540 แจ้งบริษัทว่า หากบริษัทฯ
ยื่นคำขอต่ออายุหนังสืออนุญาตการใช้น้ำ
กรมชลประทานจะรีบดำเนินการต่ออายุหนังสืออนุญาตการใช้น้ำแก่บริษัทฯ โดยเร็ว
เพื่อให้เป็นไปตามมติคณะรัฐมนตรี

เงื่อนไขของการอนุญาตใช้น้ำ กรมชลประทาน
สงวนสิทธิ์ในกรณีที่เกิดการขาดแคลนน้ำและทางราชการต้องการน้ำจากกรมชลประทาน บริษัทฯ
จะต้องหยุดใช้น้ำภายใน 15 วัน นับแต่วันที่ได้รับแจ้งจากกรมชลประทาน อย่างไรก็ตาม
เนื่องจากภาคตะวันออก เป็นพื้นที่ที่รัฐบาลสนับสนุนการอุตสาหกรรมที่สำคัญของประเทศ
การพิจารณาจัดสรรน้ำกรณีเกิดการขาดแคลนน้ำกรมชลประทานมีนโยบายจัดสรรตามลำดับความสำคัญคือน้ำใช้เพื่อการอุปโภคบริโภค
อุตสาหกรรมและเกษตรกรรม นอกจากนี้บริษัทฯ
มีโครงข่ายท่อเชื่อมโยงระหว่างแหล่งน้ำต่างๆในพื้นที่จ่ายน้ำของบริษัทฯ
เพื่อลดความเสี่ยงจากการที่กรมชลประทานจะหยุดจ่ายน้ำให้แก่บริษัทฯ จากแหล่งน้ำใดแหล่งน้ำหนึ่ง

ในอดีตที่ผ่านมายังไม่เคยเกิดปัญหาการขาดแคลนน้ำกับแหล่งน้ำของบริษัทฯแต่อย่างใด
อย่างไรก็ตามในปี 2545-46
ได้เกิดวิกฤติภัยแล้งขึ้นในพื้นที่ชลบุรีที่อ่างเก็บน้ำบางพระซึ่งไม่ใช่แหล่งน้ำดิบของบริษัทฯ ซึ่งบริษัทฯ
ได้ให้ความร่วมมือกับกรมชลประทานจังหวัดชลบุรีในการสูบน้ำจากอ่างเก็บน้ำหนองปลาไหลจังหวัดระยอง
เพื่อส่งจ่ายแก่ลูกค้าของบริษัทฯ
ในพื้นที่จังหวัดชลบุรีแทนตามแผนแก้ปัญหาภัยแล้งของจังหวัดชลบุรีในกรณีนี้บริษัทฯ
ยังคงให้บริการจ่ายน้ำในพื้นที่ชลบุรีได้อย่างเพียงพอจากท่อเชื่อมโยงดังกล่าวข้างต้น

3.  การลงทุนในโครงการในอนาคต

บริษัทฯ ได้ศึกษาการลงทุนในส่วนต่อขยายเพื่อวางท่อส่งน้ำในเขตปริมณฑลตะวันออกของกทม.
และการศึกษาการวางท่อส่งน้ำในพื้นที่ปราจีนบุรี และนครราชสีมา ในระยะ 5 ปีข้างหน้านี้
จะมีมูลค่าโครงการรวม 2,790 ล้านบาท (รายละเอียดเพิ่มเติม โปรดพิจารณาจากส่วนที่ 2
บริษัทที่ออกหลักทรัพย์ ข้อ 6 โครงการในอนาคต)
ซึ่งการลงทุนดังกล่าวอาจมีความเสี่ยงด้านการเงิน
ที่เกิดจากการเปลี่ยนแปลงของอัตราแลกเปลี่ยนของเครื่องจักรและอุปกรณ์ที่นำเข้าจากต่างประเทศ
สำหรับด้านเทคนิค อาจมีความเสี่ยงด้านการเปลี่ยนแปลงแนวการวางท่อจากเดิมที่ได้ออกแบบไว้
อย่างไรก็ตาม บริษัทฯ ได้กำหนดวิธีการว่าจ้างบริษัทรับเหมาก่อสร้างแบบ LUM SUM
ในสกุลเงินบาทและใช้วิธีการเปิดประมูลให้มีการแข่งขัน
ซึ่งช่วยลดความเสี่ยงทางด้านวงเงินลงทุนและอัตราแลกเปลี่ยนให้มีความแน่นอนยิ่งขึ้น

4.  ผลกระทบจากราคาน้ำมันที่ปรับราคา

เนื่องจากราคาน้ำมันดิบในตลาดโลกที่เพิ่มขึ้น
จะส่งผลกระทบให้มีการปรับอัตราค่าไฟฟ้าภายในประเทศ
ทำให้ต้นทุนพลังงานซึ่งมีสัดส่วนค่าใช้จ่ายประมาณ 20% ของค่าใช้จ่ายรวมเพิ่มขึ้น
อย่างไรก็ตามบริษัทฯ ได้ดำเนินการบริหารเวลาการสูบจ่ายน้ำ เพื่อประหยัดค่าไฟฟ้าในช่วง Peak
Load การเพิ่มประสิทธิภาพเครื่องสูบน้ำ
ตลอดจนได้รับการสนับสนุนจากการไฟฟ้าฝ่ายผลิตในการเข้าร่วมโครงการเดินเครื่องสูบน้ำโดยเครื่องกำเนิดไฟฟ้าดีเซล
ในช่วงเวลา Peak Load

5.  การเกิดความเสียหายต่อระบบท่อส่งน้ำ

ระบบท่อส่งน้ำของบริษัทฯ ส่วนใหญ่เป็นการวางท่อใต้ดินตามที่สาธารณะ เช่น แนวถนนทางหลวง
ทางรถไฟ คลองชลประทาน ฯลฯ โดยวัสดุหลักที่ใช้ทำท่อคือเหล็ก
รวมทั้งมีอุปกรณ์บางส่วนที่ติดตั้งอยู่ในน้ำ อาจมีปัญหาการสึกกร่อนกับระบบท่อ
หรือการก่อสร้างสาธารณูปโภคอื่นในบริเวณแนวท่อ อาจทำให้ท่อแตกหรือรั่วได้ อย่างไรก็ดี บริษัทฯ
ได้จัดทำประกันความเสี่ยงภัยของระบบท่อที่อาจเกิดจากเหตุการณ์ต่างๆ ครอบคลุมทุกระบบเส้นท่อ
โดยเป็นประกันประเภทประกันความเสี่ยงภัยทั้งปวง (All Risks Insurance)
รวมทั้งได้ติดตั้งระบบ Cathodic Protection เพื่อป้องกันปัญหาการผุกร่อนของท่อเหล็ก
และจัดให้มีการวางท่อคู่ขนานเพิ่มขึ้นตามความต้องการใช้น้ำ นอกจากนี้ มีการนำระบบ SCADA
เข้าควบคุมระบบการส่งน้ำ และกำหนดตารางการซ่อมบำรุงรักษาเชิงป้องกัน เครื่องสูบน้ำ ท่อส่งน้ำ
และอุปกรณ์ต่างๆอย่างเป็นระบบ ตลอดจนการสร้างสระพักน้ำสำรองเพิ่มเติม ทำให้ปัจจุบัน บริษัทฯ
มีอัตราน้ำสูญเสียในระบบท่อประมาณร้อยละ 3.00 และยังช่วยให้บริษัทฯ
สามารถให้บริการได้อย่างต่อเนื่อง

6.  ความไม่แน่นอนและความไม่เพียงพอของแหล่งน้ำ

การประกอบธุรกิจของบริษัทฯ เกี่ยวข้องกับทรัพยากรน้ำ ซึ่งต้องพึ่งพาฤดูกาลตามธรรมชาติ กล่าวคือ
ในปีใดที่ฝนตกตามฤดูกาล ย่อมส่งผลให้ปริมาณน้ำที่สามารถนำมาใช้งานได้มีมาก ในทางกลับกัน
หากปีใดเกิดภาวะแห้งแล้งและน้ำในอ่างเก็บน้ำเดิมมีอยู่น้อย ย่อมส่งผลให้ปริมาณน้ำใช้งานในปีนั้นๆ
น้อยลง และส่งผลกระทบต่อรายได้ของบริษัทฯ ซึ่งเป็นปัจจัยเสี่ยงที่เกิดจากปัจจัยภายนอก ได้แก่
ความไม่แน่นอนและความไม่เพียงพอของแหล่งน้ำ ขึ้นอยู่กับปริมาณน้ำที่ไหลเข้าอ่างเก็บน้ำในแต่ละปี
นอกจากนี้ปริมาณความต้องการน้ำดิบในภาคเกษตร ซึ่งมีปริมาณการใช้น้ำสูง
ส่งผลให้ปริมาณน้ำดิบที่สามารถจัดสรรให้แก่ภาคอุตสาหกรรม และเพื่อการอุปโภคบริโภคลดลง
ตลอดจนแนวโน้มความต้องการใช้น้ำดิบในพื้นที่ของสวนอุตสาหกรรมที่มีแหล่งน้ำเป็นของตนเอง
อย่างไรก็ตามบริษัทฯ ได้มีการติดตามภาวะของปริมาณน้ำสำรองในอ่างเก็บน้ำอย่างใกล้ชิด
ตลอดจนมีการเชื่อมโยงระบบท่อส่งน้ำจากแหล่งน้ำต่างๆ อาทิ การเชื่อมโยงจังหวัดระยองและชลบุรี
โดยระบบท่อส่งน้ำหนองปลาไหล-หนองค้อ และการพัฒนาทางเทคโนโลยีระบบสูบส่งน้ำ
รวมถึงการสร้างสระสำรองน้ำดิบทั้งในพื้นที่จังหวัดชลบุรี ระยอง และฉะเชิงเทรา
ซึ่งเป็นการเสริมศักยภาพการสูบส่งน้ำในพื้นที่ให้บริการ
เพื่อให้มั่นใจว่าจะสามารถจัดสรรน้ำให้แก่ลูกค้าได้อย่างพอเพียง ภายใต้ข้อจำกัดของทรัพยากรน้ำ
และมีต้นทุนที่เหมาะสม นอกจากนี้ สถิติปริมาณน้ำเข้าอ่างฯ
ที่ผ่านมาในจังหวัดระยองยังไม่เคยเกิดภาวะแห้งแล้งแต่อย่างใด

ในส่วนการพัฒนาแหล่งน้ำใหม่ ซึ่งเป็นความรับผิดชอบของรัฐบาล
อาจมีความเสี่ยงด้านความล่าช้าในการดำเนินการ ซึ่งบริษัทฯ
ได้พยายามประสานงานกับหน่วยงานต่าง ๆ อาทิ
สำนักงานคณะกรรมการพัฒนาพื้นที่บริเวณชายฝั่งทะเลตะวันออก กรมชลประทาน
เพื่อติดตามความคืบหน้าของโครงการต่าง ๆ ทำให้บริษัทฯ
สามารถปรับแผนการดำเนินงานของบริษัทฯ หรือจัดหาแหล่งน้ำสำรองอื่น ๆ
เพื่อลดความเสี่ยงดังกล่าว

7.  ลูกค้าที่มีสัดส่วนเกินกว่าร้อยละ 30 ของรายได้รวม

บริษัทฯ จำหน่ายน้ำดิบในลักษณะผู้ค้าส่ง โดยตรงให้แก่ลูกค้าผ่านทางระบบท่อส่งน้ำของบริษัทฯ
ในลักษณะผู้ค้าส่ง โดยลูกค้าที่เป็นผู้ซื้อน้ำรายใหญ่ คือ การนิคมอุตสาหกรรมแห่งประเทศไทย
(กนอ.) ซึ่งซื้อน้ำจากบริษัทฯ และจำหน่ายต่อให้กับโรงงานต่างๆ ในนิคมอุตสาหกรรม ซึ่งในรอบปี
2547 คิดเป็นสัดส่วนประมาณร้อยละ 41 ของปริมาณการจำหน่ายน้ำดิบ หรือ คิดเป็นร้อยละ 30
ของรายได้รวม และลูกค้ารายใหญ่อีกราย คือ การประปาส่วนภูมิภาค
มีสัดส่วนการซื้อน้ำดิบและน้ำประปารวมคิดเป็นร้อยละ 17 ของรายได้รวมของบริษัท อย่างไรก็ตาม
การใช้น้ำดิบของผู้ประกอบการในนิคมอุตสาหกรรมในช่วงที่ผ่านมายังคงเป็นไปโดยปกติ
และมีแนวโน้มเพิ่มสูงขึ้นตามภาวะเศรษฐกิจที่เริ่มขยายตัว
และการลงทุนขยายฐานการผลิตสินค้าจากผู้ประกอบการต่างๆ